Document ID: 32006R0432

KOMMISSIONENS FORORDNING (EF) Nr. 432/2006
af 15. marts 2006
om ændring af forordning (EF) nr. 382/2005 om gennemførelsesbestemmelser til Rådets forordning (EF) nr. 1786/2003 om den fælles markedsordning for tørret foder
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1786/2003 af 29. september 2003 om den fælles markedsordning for tørret foder (1), særlig artikel 20,
under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (2), særlig artikel 71, stk. 2, andet afsnit, og
ud fra følgende betragtninger:
(1)
Erfaringerne fra anvendelsen af Kommissionens forordning (EF) nr. 382/2005 (3) viser, at det er nødvendigt at præcisere formuleringen af artikel 9, tredje afsnit.
(2)
Den støtte, der er omhandlet i artikel 71, stk. 2, andet afsnit, i forordning (EF) nr. 1782/2003, beregnes på grundlag af de mængder, der er potentielt berettigede til støtte efter artikel 4 i forordning (EF) nr. 1786/2003 for det igangværende produktionsår. I overensstemmelse med artikel 34 i forordning (EF) nr. 382/2005 er en del af det tørrede foder, som har forladt virksomhederne i løbet af produktionsåret 2005/06, blevet bogført for produktionsåret 2004/05. Derfor vil støtten for produktionsåret 2005/06 blive fastsat på grundlag af mængder, der ikke svarer til den faktiske produktion i produktionsåret 2005/06. Der bør derfor fastsættes overgangsforanstaltninger for lagrene pr. 31. marts 2006. For at undgå, at de erhvervsdrivende forskelsbehandles, bør det sikres, at foranstaltningerne gælder for alle medlemsstater. Der bør indgives meddelelse om de lagre, foranstaltningerne gælder for.
(3)
Henvisningen til de lofter, der er omhandlet i bilag VII, afsnit D, til forordning (EF) nr. 1782/2003, bør udskiftes med en henvisning til de lofter, der er omhandlet i bilag IV til Kommissionens forordning (EF) nr. 118/2005 af 26. januar 2005 om ændring af bilag VIII til Rådets forordning (EF) nr. 1782/2003 og om fastlæggelse af budgetlofterne for delvis eller fakultativ gennemførelse af enkeltbetalingsordningen og de årlige rammebeløb for den generelle arealbetalingsordning i henhold til nævnte forordning (4).
(4)
Bilag I bør ændres på et par punkter for at gøre opgørelsen over energiforbruget mere anvendelig.
(5)
Forordning (EF) nr. 382/2005 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Den Fælles Forvaltningskomité for Korn og Direkte Betalinger -
UDSTEDT FØLGENDE FORORDNING:
Artikel 1
I forordning (EF) nr. 382/2005 foretages følgende ændringer:
1)
Artikel 9, stk. 3, affattes således:
»Tørret foder, der har forladt en forarbejdningsvirksomhed, må kun leveres tilbage til denne med henblik på ompakning under myndighedernes kontrol og på deres betingelser.«
2)
Artikel 33, stk. 1, ændres som følger:
a)
I første afsnit indsættes følgende punktum:
»Meddelelserne omfatter ikke de mængder, der er nævnt i artikel 34 og 34a.«
b)
I andet afsnit indsættes følgende punktummer:
»Hvad produktionsårene 2005/06 og 2006/07 angår, indbefatter disse mængder ikke dem, der er nævnt i artikel 34 og 34a. Senest den 31. maj 2006 giver medlemsstaterne ligeledes Kommissionen oplysning om de mængder tørret foder, der er oplagret på forarbejdningsvirksomhederne pr. 31. marts 2006, og som der i overensstemmelse med artikel 34a i løbet af produktionsåret 2006/07 søges om støtte til for produktionsåret 2005/06 efter artikel 4 i forordning (EF) nr. 1786/2003 og i givet fald støtte efter artikel 71, stk. 2, andet afsnit, i forordning (EF) nr. 1782/2003.«
3)
Som artikel 34a indsættes:
»Artikel 34a
Lagre pr. 31. marts 2006
1. For de mængder tørret foder, der er produceret i løbet af produktionsåret 2005/06, og som ikke har forladt forarbejdningsvirksomheden eller et af de oplagringssteder, der er nævnt i artikel 3, litra a), i denne forordning, senest den 31. marts 2006, kan der i produktionsåret 2006/07 ydes støtte efter artikel 4 i forordning (EF) nr. 1786/2003 for produktionsåret 2005/06 og i givet fald støtte efter artikel 71, stk. 2, andet afsnit, i forordning (EF) nr. 1782/2003, forudsat:
a)
at de overholder betingelserne i artikel 3 i nærværende forordning
b)
at de forlader forarbejdningsvirksomheden under myndighedernes kontrol på de betingelser, der er fastsat i artikel 10 og 11 i nærværende forordning
c)
at de er bogført inden for rammerne af de nationale garantimængder, som medlemsstaterne har fået tildelt for produktionsåret 2005/06
d)
at de er blevet anmeldt og bekræftet i løbet af produktionsåret 2005/06.
2. Medlemsstaternes myndigheder vedtager de fornødne kontrolforanstaltninger for at sikre, at bestemmelserne i stk. 1 overholdes.«
4)
Artikel 35 affattes således:
»Artikel 35
Valgfri overgangsperiode
1. De medlemsstater, der anvender en valgfri overgangsperiode i henhold til artikel 71 i forordning (EF) nr. 1782/2003, udbetaler til forarbejdningsvirksomhederne med henblik på viderebetaling til producenterne den støtte, der er nævnt i artikel 71, stk. 2, andet afsnit, i forordning (EF) nr. 1782/2003, på grundlag af de mængder, som er berettigede til støtten for produktionsåret 2005/06.
Støtten fastsættes på grundlag af de potentielt støtteberettigede mængder og inden for det budgetloft, som er anført i bilag IV til Kommissionens forordning (EF) nr. 118/2005 (5).
Ved potentielt støtteberettigede mængder forstås summen af de mængder, der er anerkendt som berettigede til støtten i artikel 4 i forordning (EF) nr. 1786/2003 i løbet af produktionsåret 2005/06, og de mængder, der er produceret i løbet af produktionsåret 2005/06, og for hvilke der er indgivet ansøgning om at modtage støtten for produktionsåret 2005/06 i løbet af produktionsåret 2006/07, og i givet fald støtten i artikel 71, stk. 2, andet afsnit, i forordning (EF) nr. 1782/2003, jf. bestemmelserne i artikel 34a. De potentielt støtteberettigede mængder indbefatter ikke de mængder, der er nævnt i artikel 34.
2. Modtager forarbejdningsvirksomheden foderforsyninger fra en anden medlemsstat, udbetales støtten i artikel 71, stk. 2, andet afsnit, i forordning (EF) nr. 1782/2003 kun til forarbejdningsvirksomhederne med henblik på viderebetaling til producenterne, hvis forarbejdningsvirksomheden befinder sig i en medlemsstat, der anvender den valgfri overgangsperiode.
3. Den støtte, der er nævnt i artikel 71, stk. 2, andet afsnit, i forordning (EF) nr. 1782/2003, fastsættes efter proceduren i artikel 18, stk. 2, i forordning (EF) nr. 1786/2003.
Støtten udbetales til forarbejdningsvirksomhederne senest 30 arbejdsdage efter den dato, hvor Kommissionen offentliggør beløbene i Den Europæiske Unions Tidende. For de mængder, hvis ret til støtte anerkendes efter denne offentliggørelsesdato, udbetales støtten senest 30 arbejdsdage efter den dato, hvor retten til støtte anerkendes.
Forarbejdningsvirksomhederne udbetaler støtten til producenterne senest 15 arbejdsdage efter den dato, hvor de modtager støtten fra medlemsstaten.
5)
Bilag I affattes som angivet i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. marts 2006.

Labels: 15
6